NELJANDA KOSSEISU

M Ä Ä R U S

Haapsalu							28. veebruar 2003 nr 7

Haapsalu linna haldusterritooriumil avaliku korra,
heakorra-, koerte ja kasside pidamise, 
kaevamistööde eeskirja kinnitamine 

01.09.2002. a jõustunud karistusseadustiku rakendamise seaduse § 16 tunnistas kehtetuks haldusõiguserikkumiste seadustiku. Kehtivuse kaotanud haldusõiguserikkumiste seadustiku § 2 lg 2 andis volitusnormi linnavolikogule kehtestada avaliku korra, heakorra, koerte ja kasside pidamise ning kaevamistööde eeskirju linna haldusterritooriumil. Ühes haldusõiguserikkumiste seadustiku kehtetuks tunnistamisega muutusid kehtetuks ka selle alusel välja antud õigusaktid. Seega tuleb tunnistada kehtetuks Haapsalu linna korra eeskiri ning kaevamistööde eeskiri ja kinnitada uued avaliku korra, heakorra, koerte ja kasside pidamise ning kaevamistööde eeskirjad. 

Juhindudes karistusseadustikust, karistusseadustiku rakendamise seadusest, karistusseadustikuga seonduvate seaduste muutmise ja täiendamise seadusest, väärteomenetluse seadustikust, kohaliku omavalitsuse korralduse seaduse § 6 lg 3 p 1 ja 2, § 22 lg 1 p 36 märkega 1, märkega 2, märkega 3 ja p 37, § 23 ja Haapsalu põhimääruse paragrahvist 82 Haapsalu Linnavavolikogu m ä ä r a b:

1.	Kinnitada Haapsalu linna haldusterritooriumil järgmised eeskirjad:
1.1. Haapsalu linna avaliku korra eeskiri (lisa 1);
1.2. Haapsalu linna heakorraeeskiri (lisa 2);
1.3. Haapsalu linnas koerte ja kasside pidamise eeskiri (lisa 3);
1.4. Haapsalu linna kaevamistööde eeskiri (lisa 4). 

2. Tunnistada kehtetuks Haapsalu Linnavolikogu 30.05.1997 määrusega nr 9 “Haapsalu linna korra eeskirja kinnitamine” kinnitatud “Haapsalu linna korra eeskiri”.

3.	Tunnistada kehtetuks Haapsalu Linnavolikogu 29.01.1999 määrusega nr 34 “Haapsalu kaevamistööde eeskirja kinnitamine” kinnitatud “Haapsalu kaevamistööde eeskiri”. 

4.	Määrus avalikustada väljapanekuga volikogu kantseleis.

5.	Määrus jõustub kolmandal päeval peale avalikustamist. 

6.	Määrus saata Riigikantseleile avaldamiseks.

Andres Ammas
Volikogu esimees
Lisa1 
Haapsalu Linnavolikogu 
28.02.2003 määrusele nr 7

HAAPSALU LINNA AVALIKU KORRA EESKIRI

I. ÜLDSÄTTED

1.	Käesoleva Haapsalu linna avaliku korra eeskirja  ülesandeks aidata kaasa avaliku korra ja turvalisuse tagamisele linnas.
2.	 Eeskiri kehtib Haapsalu linna haldusterritooriumil.

II. AVALIKU KORRA TAGAMISE ABINÕUD
       
1.	Haapsalu linnas on igaühe kohustuseks käituda nii, et oleks tagatud avalik kord ja kaasinimeste turvalisus.
2.	Käesoleva korra nõuded täiendavad seadustes, määrustes ja muudes õigusaktides sätestatut.
3.	Avaliku korra tagamiseks tuleb isikutel järgida alljärgnevaid keeldusid.

Keelatud tegevused on:
3.1.	kaaskodanike pahatahtlik tülitamine, ebasündsate väljendite kasutamine, lärmamine, samuti muud kaasinimeste rahu ja kaitstust rikkuvad või inimväärikust alandavad teod;
3.2.	eluruumidesse, ettevõtetesse või ametiasutustesse sisenemisega seotud teenuste ja kaupade pakkumine ning poliitiline ja usuline tegevus, kui sellega kaasneb kaasinimeste häirimine;
3.3.	häiriva müra tekitamine, sealhulgas ka muusikalise müra, avalikes kohtades ja elamutes, kui sellega kaasneb  kehtivate normide rikkumine, v.a seadustest tulenevatel juhtudel;
3.4.	liiklusmärkide, viitade, kuulutustahvlite, reklaami, pinkide, prügiurnide, lillekastide ja muu tänava- ja pargiinventari ning väikevormide rikkumine ja omavoliline teisaldamine;
3.5.	kulu põletamine territooriumi valdaja järelevalveta ja ilma päästeameti loata;
3.6.	viibimine rahvakogunemistega seotud üritustel aiaga, nööriga, inimahelikuga jne. piiratud alal ilma korraldajate loata;
3.7.	viibimine territooriumi valdaja või omaniku loata tema territooriumil ja ehitusobjektidel, samuti üldiseks läbikäiguks suletud aladel;
3.8.	viibimine ilma omaniku või valdaja loata avaliku hoone või elamu trepikojas, koridoris, pööningul või katusel;
3.9.	hoonete, seinte, müüride, piirdeaedade, kuulutustetahvlite määrimine, või muul viisil rikkumine;
3.10.	avalikes randades:
3.10.1.	ujuda väljaspool selleks ettenähtud ala;
3.10.2.	kasutada veesõidukeid avalike randade ujumiseks ettenähtud alal;
3.10.3.	kaasa võtta koeri ja neid ujutada;
3.10.4.	pesta või loputada pesu, loopida maha või vette prahti ja muid risustavaid või kaaskodanikele ohtlikke esemeid;
3.10.5.	rikkuda rannaehitisi, vetelpääste varustust, veeliiklusmärke ja poisid ning kinnitada nende külge sõidukeid;
3.10.6.	müüa klaastaaras jooke.

4.	Piirangud avaliku korra tagamiseks:
4.1.	Töid, millega kaasnev müra ületab kehtivates eeskirjades kehtestatud päevase olmemüra piirnormi, võib teostada kella 8.00-st kuni 21.00-ni. Erandiks on avariide ja õnnetuste likvideerimine.
4.2.	Massiürituste (näiteks tänavarongkäik, demonstratsioon, spordivõistlused, filmivõtted jmt.) korraldamiseks, millega kaasneb liikluse häirimine või sulgemine, on vajalik linnavalitsuse luba ja politseiprefektuuri eelnev informeerimine.
4.3.	Ürituste korraldamiseks (näiteks laadad, näitused, kontserdid, lõbustusüritused, jumalateenistused jmt.) avalikes kohtades on vajalik linnavalitsuse luba. Ürituste korraldajad on kohustatud kasutatud alad puhastama hiljemalt 8 tundi pärast ürituse lõppemist või loas näidatud tähtajaks, kui loas ei ole määratud teisiti.
4.4.	Remont- ja muude tööde tegemiseks, mis toovad kaasa liikluse sulgemise või piiramise, on vajalik linnavalitsuse luba ja politseiprefektuuri eelnev informeerimine.
4.5.	Ilutulestiku korraldamiseks peab olema linnavalitsuse, päästeameti ja politseiprefektuuri luba.
4.6.	Linna rohelises vööndis telkimine on lubatud ainult selleks tähistatud kohas.
4.7.	Lõkete ja muude tuletööde tegemine on lubatud ainult täiskasvanud isikute juuresolekul ja mitte lähemal kui 30 meetrit hoonetest, arvestades ilmastikutingimusi ja tuule suunda.
4.8.	Öörahu on kella 24.00-st kuni kella 6.00-ni.
4.9. Punktides 4.2, 4.3, 4.4 ja 4.5 nimetatud ürituste korraldamiseks loa õigeaegseks saamiseks on vajalik linnavalitsusele loa taotlus esitada vähemalt 10 päeva enne ürituste päeva.

III VASTUTUS
Karistusseadustiku paragrahvi 262 (Avaliku korra rikkumine) järgi karistatakse avalikus kohas teiste isikute rahu või avaliku korra muu rikkumise eest rahatrahviga kuni 100 trahviühikut või arestiga, paragrahvi 263 (Avaliku korra raske rikkumine) järgi karistatakse rahalise karistuse või 5-aastase vangistusega kui rahu või avaliku korra rikkumine on toime pandud: 1) vägivallaga; 2) vastuhakkamisega avaliku korda kaitsvale isikule; 3) relva või relvana kasutatava muu eseme, lõhkeseadeldise või lõhkematerjaliga ähvardades või 4) grupi poolt.